Fit mezzus…

Fit mezzus, fizos mios, d’esser ruttos
in campos de battaglia e d’onore
che in tantu martiriu e dolore
cunsumados che chirios alluttos.

E gai tra piantos e suncùttos
de sa vida in s’isplendidu fiore,
de sa prima cumpagna ’e s’amore
pro semper’hapo pèrdidu sos fruttos.

Torrada est primavera a ponner brios
in s’àera, in sos montes e pianos,
e paret sa natura rinnovada.

Ma pro bois, o bonos fizos mios,
inutile est chi torren sos beranos
ca su chelu isplendore non bos dada.